Vyhlásenie o rozpornosti

Návrh zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákona sa na rokovanie vlády Slovenskej republiky predkladá s rozporom s Generálnou prokuratúrou SR a so Združením cestných dopravcov SR ČESMAD.

Generálna prokuratúra SR nesúhlasí s doživotným odňatím vodičského oprávnenia pri recidíve páchania protiprávnej činnosti na úseku cestnej premávke v súvislosti s požitím alkoholu alebo inej návykovej látky.

ČESMAD nesúhlasí so zakotvením novej povinnosti vodiča odstrániť z vozidla a z nákladu kusy ľadu a snehu, ktoré by sa počas jazdy mohli uvoľniť.

Ministerstvo vnútra SR trvá na navrhovaných opatreniach, pretože je presvedčené, že pozitívne ovplyvnia dopravno-bezpečnostnú situáciu v Slovenskej republike.

K návrhu bola uplatnená aj hromadná pripomienka s viac ako 500 podpismi, ktorá obsahovala viacero požiadaviek na zmenu zákona o cestnej premávke. Z týchto požiadaviek bola väčšina buď akceptovaná alebo bol dohodnutý spôsob ich riešenia prostredníctvom vykonávacieho predpisu. Avšak ani na osobitnom rokovaní so zástupcom verejnosti nedošlo k zhode pri úprave prednosti pre chodcov na priechode a pri obmedzení používania ochranných prilieb pre cyklistov iba na osoby mladšie ako 15 rokov. Obmedzenie povinného používania ochranných prilieb požaduje aj Bratislavský samosprávny kraj. Navrhované zmeny si podľa Ministerstva vnútra SR vyžadujú širšie posúdenie, a to aj z dôvodu, že neboli predmetom navrhovanej novely.